Predkladacia správa

Dňa 14. decembra 2000 sa v Ženeve uskutočnilo 6.zasadnutie Spoločného výboru Dohody o voľnom obchode (DVO) medzi Slovenskou republikou a Európskym združením voľného obchodu (EZVO), ktoré zhodnotilo vykonávanie a fungovanie Dohody od 5.zasadnutia Spoločného výboru.

Spoločný výbor DVO na svojom zasadnutí schválil a prijal nasledovné rozhodnutia :

-	Rozhodnutie č.1/2000 - Zmena Prílohy II týkajúca sa rýb a ostatných morských produktov (touto zmenou sa ruší odsek 1 článku 5 a článok 7 tejto Prílohy k 1.1.2001)
  
-	Rozhodnutie č.2/2000 - Zmeny Protokolu B o pravidlách pôvodu tovaru (nové pravidlá v pan-európskej kumulácii pôvodu tovaru, platné od 1.1.2001)

-	Rozhodnutie č.3/2000 - Zrušenie Spoločnej deklarácie k Protokolu B (týka sa ukončenia prechodného obdobia na preukazovanie určitých zmien v potvrdzovaní preferenčného pôvodu tovaru)

-	Rozhodnutie č.4/2000 – Zrušenie Prílohy IV (posledné zníženie colných sadzieb pre dovoz priemyselných výrobkov z krajín EZVO do SR ; v súvislosti s odstránením preferenčných colných sadzieb stratili listiny A,B a C k Prílohe IV význam a preto nie je potrebné, aby uvedené listiny boli súčasťou DVO)

-	Rozhodnutie č.5/2000 – Zmena Protokolu D (obsahuje švajčiarsky a lichtenštajnský monopol na soľ a strelný prach a islandský monopol na umelé hnojivá, uvedené štátne monopoly boli na strelný prach a umelé hnojivá zrušené)
  
Na základe článku 32 DVO môže Spoločný výbor rozhodnúť o zmene príloh a protokolov A a B. Iné zmeny si vyžadujú ich schválenie zmluvnými stranami. Vo väzbe na uvedené si Rozhodnutie č.5/2000 meniace text Protokolu D vyžaduje pre nadobudnutie svojej platnosti schválenie stranami dohody, a preto sa príslušné rozhodnutie predkladá aj na schválenie Národnej rade SR. 

Rovnako aj Rozhodnutie č.4/1998 – zrušenie Protokolu C (clá fiškálnej povahy) prijaté na 5.zasadnutí Spoločného výboru DVO SR-EZVO v Ženeve dňa 11.júna 1998 vyžaduje tiež pre nadobudnutie svojej platnosti prijatie stranami dohody. Z uvedeného dôvodu sa príslušné rozhodnutie rovnako predkladá aj na vyslovenie súhlasu Národnej rade SR.

Protokol D obsahuje zoznam neadjustovaných monopolov v súlade s článkom 11 Dohody. Ide o švajčiarsky a lichtenštajnský monopol na soľ a strelný prach a islandský monopol na umelé hnojivá. Uvedené štátne monopoly na strelný prach a umelé hnojivá boli zrušené. Preto Spoločný výbor odsúhlasil návrh rozhodnutia o zmene Protokolu D, na základe ktorého bude uplatňovaný len štátny monopol na soľ (Švajčiarsko a Lichtenštajnsko).

Protokol C obsahuje clá fiškálnej povahy v súlade s článkom 2 Dohody a tabuľkou II. Nakoľko Švajčiarsko a Lichtenštajnsko ich nahradili vnútornými daňami, uvedený Protokol C stratil svoje opodstatnenie, a preto Spoločný výbor odsúhlasil návrh rozhodnutia o jeho zrušení.   
 
V súlade s ustanoveniami o nadobudnutí platnosti uvedených rozhodnutí tieto nadobudnú platnosť po uložení listín o prijatí (notifikácia o prijatí rozhodnutí stranami dohody) u depozitára DVO, ktorý následne oznámi túto skutočnosť všetkým stranám DVO.

Materiál sa predkladá na rokovanie vlády Slovenskej republiky bez rozporov.